CELEX: 52021PC0399
Language: sk
Date: 2021-07-15
Title: Návrh SMERNICA EURÓPSKEHO PARLAMENTU A RADY, ktorou sa mení smernica 2009/65/ES, pokiaľ ide o používanie dokumentov s kľúčovými informáciami správcovskými spoločnosťami podnikov kolektívneho investovania do prevoditeľných cenných papierov (PKIPCP)

EURÓPSKA KOMISIA
            V Bruseli15. 7. 2021
            COM(2021) 399 final
            2021/0219(COD)
            Návrh
            SMERNICA EURÓPSKEHO PARLAMENTU A RADY, 
            ktorou sa mení smernica 2009/65/ES, pokiaľ ide o používanie dokumentov s kľúčovými informáciami správcovskými spoločnosťami podnikov kolektívneho investovania do prevoditeľných cenných papierov (PKIPCP)
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Dôvody a ciele návrhu
            
            
               
                  Každý podnik kolektívneho investovania do prevoditeľných cenných papierov (PKIPCP) musí poskytovať „kľúčové informácie pre investorov“ v súlade so smernicou 2009/65/ES
                     1
                  . Informácie o cieľoch a investičnej politike, profile z hľadiska rizika a výnosnosti, poplatkoch, doterajšej výkonnosti a ďalších praktických podrobnostiach pomáhajú investorom pochopiť základné charakteristiky PKIPCP a prijímať informované investičné rozhodnutia. V článkoch 78 až 82 a v článku 94 smernice sa bližšie určujú hlavné zásady týkajúce sa kľúčových informácií pre investorov. V nariadení Komisie (EÚ) č. 583/2010
                     2
                   sa stanovujú ďalšie pravidlá týkajúce sa ich obsahu a formátu.
               
               
                  PKIPCP sa považujú za štrukturalizované retailové investičné produkty a investičné produkty založené na poistení (PRIIP) v zmysle nariadenia (EÚ) č. 1286/2014
                     3
                  , v ktorom sa vyžaduje, aby bol ku všetkým PRIIP priložený „dokument s kľúčovými informáciami“. Dokument obsahuje informácie o profile PRIIP z hľadiska rizika a výnosnosti vrátane maximálnej možnej straty investovaného kapitálu a primeraných scenárov výkonnosti, nákladov, ktoré musia retailoví investori znášať pri investovaní do daného produktu, a ďalších podrobností. Tieto informácie opäť pomáhajú retailovým investorom pochopiť základné charakteristiky produktu a prijímať informované investičné rozhodnutia. V delegovanom nariadení Komisie (EÚ) 2017/653
                     4
                   sa stanovujú podrobné pravidlá týkajúce sa prezentácie, obsahu, preskúmania, revízie a poskytovania dokumentu. V delegovanom nariadení (EÚ) 2016/1904
                     5
                   sa stanovujú pravidlá týkajúce sa intervencie v súvislosti s produktom.
               
            
            
               V článku 32 nariadenia (EÚ) č. 1286/2014 sa stanovuje prechodný mechanizmus, podľa ktorého sú správcovské spoločnosti, investičné spoločnosti a osoby poskytujúce poradenstvo súvisiace s podielovými listami PKIPCP a iných subjektov ako PKIPCP alebo predávajúce tieto podielové listy dočasne vyňaté z povinnosti poskytovať retailovým investorom dokument s kľúčovými informáciami. Tento mechanizmus sa v súčasnosti uplatňuje do 31. decembra 2021.
            
            
               Túto smernicu sprevádzajú dve ďalšie opatrenia. Po prvé Komisia navrhuje, aby sa prechodný mechanizmus uvedený v nariadení (EÚ) č. 1286/2014 predĺžil do 30. júna 2022. Poskytne sa tak čas potrebný na prípravu na ukončenie prechodného mechanizmu a na vykonávanie ďalšieho opatrenia [ktoré zahŕňa zmeny delegovaného nariadenia (EÚ) 2017/653] od 1. júla 2022. Tieto tri opatrenia sú teda synchronizované, pokiaľ ide o dátumy začatia uplatňovania.
            
            
               
                  V súčasnej situácii by retailoví investori do PKIPCP dostávali od 1. júla 2022 dokument s kľúčovými informáciami v súlade s nariadením (EÚ) č. 1286/2014, ako aj kľúčové informácie pre investorov v súlade so smernicou 2009/65/ES. Je žiaduce zabrániť situácii, v ktorej by retailoví investori dostali dva rôzne dokumenty s údajmi zverejňovanými pred uzavretím zmluvy týkajúce sa toho istého PKIPCP. Touto smernicou sa zabezpečuje, aby sa dokument s kľúčovými informáciami, ktorý bol vypracovaný, poskytnutý, revidovaný a preložený pre daný PKIPCP v súlade s nariadením, považoval za dokument spĺňajúci požiadavky na kľúčové informácie pre investorov stanovené v smernici 2009/65/ES.
               
               
                  Táto iniciatíva nie je súčasťou programu regulačnej vhodnosti (REFIT).
               
            
            
               Súlad s existujúcimi ustanoveniami v tejto oblasti politiky
            
            
               
                  V delegovanom nariadení (EÚ) 2017/653 sa bližšie určujú prezentácia a obsah dokumentu s kľúčovými informáciami pre PRIIP, jeho štandardizovaný formát, metodika prezentácie rizík a výnosnosti a výpočtu nákladov, podmienky a minimálna frekvencia preskúmania informácií a podmienky poskytovania dokumentu retailovým investorom. Európsky orgán pre bankovníctvo (EBA), Európsky orgán pre cenné papiere a trhy (ESMA) a Európsky orgán pre poisťovníctvo a dôchodkové poistenie zamestnancov (EIOPA) spoločne predložili návrhy zmien regulačných technických predpisov v nariadení vrátane technických úprav na uľahčenie uplatňovania pravidiel v súvislosti s PKIPCP.
               
            
            
               Cieľom tohto návrhu je zabezpečiť, aby sa dokumenty s kľúčovými informáciami, ktoré sú v súlade s nariadením (EÚ) č. 1286/2014, považovali za dokumenty spĺňajúce požiadavky na kľúčové informácie pre investorov v súvislosti s PKIPCP uvedené v článkoch 78 až 82 a v článku 94 smernice 2009/65/ES.
            
            
               Súlad s ostatnými politikami Únie
            
            
               Najvyššou prioritou Komisie je posilniť hospodárstvo EÚ a stimulovať investície s cieľom vytvárať pracovné miesta vo všetkých 27 členských štátoch vytvorením hlbšieho jednotného trhu pre kapitál – alebo únie kapitálových trhov. Možno očakávať, že lepšie právne predpisy týkajúce sa retailových investorov prinesú výhody v iných oblastiach politiky, v ktorých transakcie medzi podnikmi a spotrebiteľmi zohrávajú dôležitú úlohu.
            
            
               Cieľom tohto návrhu je zabrániť situácii, v ktorej by sa retailovým investorom sprístupnili dva rôzne dokumenty s údajmi zverejňovanými pred uzavretím zmluvy týkajúce sa toho istého PKIPCP. Vďaka dokumentu s kľúčovými informáciami budú retailoví investori môcť porovnať základné hospodárske a právne charakteristiky PKIPCP s charakteristikami iných PRIIP. Pokiaľ ide o zverejňovanie informácií pred uzavretím zmluvy, tvorcovia a osoby poskytujúce poradenstvo súvisiace s PKIPCP alebo predávajúce PKIPCP budú musieť dodržiavať len právne povinnosti podľa nariadenia (EÚ) č. 1286/2014. Tento návrh prispieva k rozvoju integrovanejších kapitálových trhov tým, že uľahčuje retailovým investorom, správcom fondov, a teda aj spoločnostiam, do ktorých sa investuje, využívanie výhod jednotného trhu.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               Právny základ
            
            
               
                  Tento návrh je založený na článku 53 ods. 1 Zmluvy o fungovaní Európskej únie, ktorá je právnym základom smernice 2009/65/ES.
               
            
            
               Subsidiarita (v prípade inej ako výlučnej právomoci)
            
         
         
            
               
                  Tento návrh je v súlade so zásadou subsidiarity, ako sa stanovuje v článku 5 Zmluvy o Európskej únii (Zmluva o EÚ). Podľa uvedenej zásady môže byť opatrenie na úrovni Únie prijaté len vtedy, ak plánované ciele nie je možné dosiahnuť na úrovni jednotlivých členských štátov.
               
               
                  Zásah Únie je potrebný na odstránenie prekážok pre vnútorný trh s finančnými službami a produktmi, a to zavedením jednotného prístupu k zverejňovaniu informácií týkajúcich sa PRIIP. Zistený problém (dva rôzne dokumenty s údajmi zverejňovanými pred uzavretím zmluvy týkajúce sa toho istého PKIPCP) možno vyriešiť len na úrovni Únie, keďže akákoľvek zmena smernice 2009/65/ES sa musí vykonať prostredníctvom návrhu Komisie.
               
            
            
               Proporcionalita
            
            
               
                  Tento návrh je v súlade so zásadou proporcionality, ako sa stanovuje v článku 5 Zmluvy o EÚ. Navrhované opatrenia sú potrebné na zníženie dôsledkov súbežného uplatňovania smernice 2009/65/ES a nariadenia (EÚ) č. 1286/2014.
               
               
                  Toto opatrenie na úrovni Únie je potrebné na zabezpečenie účinného uplatňovania pravidiel týkajúcich sa PRIIP príslušnými orgánmi a tvorcami PRIIP, ako aj hladkého fungovania vnútorného trhu s investičnými fondmi. Návrhom sa zníži zaťaženie spojené s dodržiavaním predpisov, ako aj náklady pre PKIPCP, a to odstránením duplicity v súvislosti so zverejňovaním informácií pred uzavretím zmluvy, odstránením zaťažujúcich požiadaviek a zbytočnej regulačnej zložitosti a právnej neistoty.
               
            
            
               Výber nástroja
            
            
               
                  Cieľom je odstrániť prekážky zmenou smernice. Smernica je preto najvhodnejším nástrojom.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Hodnotenia ex post/kontroly vhodnosti existujúcich právnych predpisov
            
            
               K tomuto návrhu nie je priložené samostatné posúdenie vplyvu, keďže posúdenie vplyvu, ktoré sa vzťahuje aj na PKIPCP, už bolo vypracované v súvislosti s nariadením (EÚ) č. 1286/2014. Návrhom nevznikajú pre účastníkov finančného trhu žiadne nové povinnosti.
            
            
               
                  Návrh podporuje práva zakotvené v Charte základných práv. Hlavným cieľom je posilniť práva spotrebiteľov (článok 38 charty) a uľahčiť uplatňovanie práva poskytovať služby v ktoromkoľvek členskom štáte (článok 15 ods. 2 charty).
               
            
            
               4.VPLYV NA ROZPOČET
            
            
               
                  Návrh nemá pre Komisiu žiadny vplyv na rozpočet.
               
            
            
               5.ĎALŠIE PRVKY
            
            
               Plány vykonávania, spôsob monitorovania, hodnotenia a podávania správ
            
            
               
                  Komisia pri preskúmaní nariadenia (EÚ) č. 1286/2014 v rámci nadchádzajúcej retailovej investičnej stratégie okrem iného zohľadní uplatňovanie pravidiel stanovených v nariadení. Bude vychádzať z informácií získaných prostredníctvom verejných konzultácií a diskusií s orgánmi EBA, ESMA a EIOPA a príslušnými orgánmi členských štátov.
               
            
            
               •Podrobné vysvetlenie konkrétnych ustanovení návrhu
            
            
               
                  Týmto návrhom sa do smernice 2009/65/ES vkladá nový článok 82a. V článku sa jasným, presným a bezpodmienečným spôsobom stanovuje, že ak bol dokument s kľúčovými informáciami vypracovaný, poskytnutý, revidovaný a preložený pre PKIPCP podľa nariadenia (EÚ) č. 1286/2014, mal by sa na účely uvedenej smernice považovať za dokument spĺňajúci požiadavky uplatniteľné na kľúčové informácie pre investorov.
               
               
                  .
               
            
            
               2021/0219 (COD)
            
         
         
            
               Návrh
            
            
               SMERNICA EURÓPSKEHO PARLAMENTU A RADY,
            
            
               ktorou sa mení smernica 2009/65/ES, pokiaľ ide o používanie dokumentov s kľúčovými informáciami správcovskými spoločnosťami podnikov kolektívneho investovania do prevoditeľných cenných papierov (PKIPCP)
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 53 ods. 1,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  6
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)V článku 78 smernice Európskeho parlamentu a Rady 2009/65/ES
                  7
                sa vyžaduje, aby investičné spoločnosti a správcovské spoločnosti vypracovali krátky dokument s kľúčovými informáciami o základných charakteristikách podnikov kolektívneho investovania do prevoditeľných cenných papierov (PKIPCP), ktoré sa ponúknu investorom (ďalej len „dokument s kľúčovými informáciami pre investorov“), aby títo investori mohli správne pochopiť povahu a riziká príslušného PKIPCP a na základe informácií potom prijať investičné rozhodnutia.
            
            
               (2)V nariadení Európskeho parlamentu a Rady (EÚ) č. 1286/2014
                  8
                sa od tvorcov štrukturalizovaných retailových investičných produktov a investičných produktov založených na poistení (PRIIP) vyžaduje, aby pred sprístupnením takýchto produktov retailovým investorom vypracovali pre daný produkt dokument s kľúčovými informáciami s cieľom umožniť takýmto retailovým investorom pochopiť a porovnať hlavné vlastnosti a riziká príslušného PRIIP (ďalej len „dokument s kľúčovými informáciami“).
            
            
               (3)PKIPCP sa takisto považujú za PRIIP, v prípade ktorých sa podľa nariadenia (EÚ) č. 1286/2014 vyžaduje dokument s kľúčovými informáciami. Na základe článku 32 ods. 1 uvedeného nariadenia sú však správcovské spoločnosti vymedzené v článku 2 ods. 1 písm. b) smernice 2009/65/ES, investičné spoločnosti uvedené v článku 27 uvedenej smernice a osoby poskytujúce poradenstvo súvisiace s podielovými listami PKIPCP alebo predávajúce tieto podielové listy vyňaté z povinností stanovených v uvedenom nariadení, a teda aj z povinnosti vytvárať dokument s kľúčovými informáciami, do 31. decembra 2021 (ďalej len „prechodný mechanizmus“).
            
            
               (4)Delegovaným nariadením Komisie (EÚ) 2017/653
                  9
                sa dopĺňa nariadenie (EÚ) č. 1286/2014 stanovením regulačných technických predpisov, pokiaľ ide o prezentáciu, obsah a štandardný formát dokumentu s kľúčovými informáciami, metodiku prezentácie rizík a výnosnosti a výpočtu nákladov, ako aj podmienky a minimálnu frekvenciu preskúmania informácií uvedených v dokumente s kľúčovými informáciami a podmienky poskytovania dokumentu s kľúčovými informáciami retailovým investorom.
            
            
               (5)Komisia [Ú. v.: vložte dátum] prijala delegované nariadenie Komisie (EÚ) …/2021
                  10
               , ktorým sa mení delegované nariadenie (EÚ) 2017/653, okrem iného s cieľom uľahčiť správcovským spoločnostiam, investičným spoločnostiam a osobám poskytujúcim poradenstvo súvisiace s podielovými listami PKIPCP alebo predávajúcim tieto podielové listy využívanie prezentácie, obsahu a štandardného formátu dokumentu s kľúčovými informáciami. Dátum začatia uplatňovania delegovaného nariadenia (EÚ) …/2021 bol však stanovený na 1. júla 2022, aby sa týmto správcovským spoločnostiam, investičným spoločnostiam a osobám poskytujúcim poradenstvo súvisiace s podielovými listami PKIPCP alebo predávajúcim tieto podielové listy poskytol dostatočný čas na to, aby sa pripravili na ukončenie prechodného mechanizmu, a teda na povinnosť vytvárať dokument s kľúčovými informáciami. Keďže dátum začatia uplatňovania delegovaného nariadenia (EÚ) …/2021 bol stanovený na 1. júla 2022 a keďže treba zabezpečiť, aby sa ukončenie prechodného mechanizmu zhodovalo s dátumom začatia uplatňovania delegovaného nariadenia (EÚ) …/2021, nariadenie (EÚ) č. 1286/2014 bolo zmenené nariadením Európskeho parlamentu a Rady (EÚ) …/2021
                  11
                s cieľom predĺžiť prechodný mechanizmus do 30. júna 2022.
            
            
               (6)„Kľúčové informácie pre investorov“ vyžadované v článku 78 smernice 2009/65/ES a „dokumenty s kľúčovými informáciami“ vyžadované v nariadení (EÚ) č. 1286/2014 sa v podstate vzťahujú na tie isté požiadavky na informácie. Preto treba zabrániť tomu, aby retailoví investori do PRIIP, ktorí majú záujem o nadobudnutie podielových listov PKIPCP, dostávali od 1. júla 2022 oba dokumenty pre ten istý finančný produkt. Preto by sa malo stanoviť, že dokument s kľúčovými informáciami sa má považovať za dokument spĺňajúci požiadavky uplatniteľné na dokument s kľúčovými informáciami pre investorov, ktorý sa vyžaduje v smernici 2009/65/ES.
            
            
               (7)Smernica 2009/65/ES by sa preto mala zodpovedajúcim spôsobom zmeniť,
            
            
               PRIJALI TÚTO SMERNICU:
            
            
               Článok 1
            
         
         
            
               V smernici 2009/65/ES sa vkladá tento článok 82a:
            
            
               „Článok 82a
            
            
               Kľúčové informácie pre investorov poskytované prostredníctvom dokumentu s kľúčovými informáciami
            
            
               Členské štáty zabezpečia, aby v prípade, že investičná spoločnosť, resp. správcovská spoločnosť za ktorýkoľvek z podielových fondov, ktoré spravuje, vypracujú, poskytnú, revidujú a preložia dokument s kľúčovými informáciami, ktorý spĺňa požiadavky na dokumenty s kľúčovými informáciami stanovené v nariadení Európskeho parlamentu a Rady (EÚ) č. 1286/2014*, príslušné orgány považovali tento dokument s kľúčovými informáciami za dokument spĺňajúci požiadavky uplatniteľné na dokument s kľúčovými informáciami, ako sa stanovuje v článkoch 78 až 82 a článku 94 tejto smernice.
            
            
               _____________________
            
            
               *
                     Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).“
            
            
               Článok 2
            
            
               1.Členské štáty do 30. júna 2022 prijmú a uverejnia opatrenia potrebné na dosiahnutie súladu s touto smernicou. Bezodkladne o tom informujú Komisiu.
            
            
               Tieto opatrenia uplatňujú od 1. júla 2022.
            
            
               Členské štáty uvádzajú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
            
            
               2.Po nadobudnutí účinnosti tejto smernice členské štáty informujú Komisiu o všetkých návrhoch ustanovení zákonov, právnych predpisov alebo správnych opatrení, ktoré zamýšľajú prijať v oblasti pôsobnosti tejto smernice, a to v dostatočnom predstihu tak, aby sa k nim mohla vyjadriť.
            
            
               Článok 3
            
            
               Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
            
            
               Článok 4
            
            
               Táto smernica je určená členským štátom.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).
               
               
                  
                     (2)
                  
                        Nariadenie Komisie (EÚ) č. 583/2010 z 1. júla 2010, ktorým sa vykonáva smernica Európskeho parlamentu a Rady 2009/65/ES, pokiaľ ide o kľúčové informácie pre investorov a podmienky, ktoré treba splniť pri poskytovaní kľúčových informácií pre investorov alebo prospektu na trvalom médiu inom ako papier alebo prostredníctvom webových stránok (Ú. v. EÚ L 176, 10.7.2010, s. 1).
               
               
                  
                     (3)
                  
                        Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).
               
               
                  
                     (4)
                  
                        Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017, s. 1).
               
               
                  
                     (5)
                  
                        Delegované nariadenie Komisie (EÚ) 2016/1904 zo 14. júla 2016, ktorým sa dopĺňa nariadenie Európskeho parlamentu a Rady (EÚ) č. 1286/2014, pokiaľ ide o intervenciu v súvislosti s produktom (Ú. v. EÚ L 295, 29.10.2016, s. 11).
               
               
                  
                     (6)
                  
                        Ú. v. EÚ C […], […], s. […].
               
               
                  
                     (7)
                  
                        Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).
               
               
                  
                     (8)
                  
                        Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).
               
               
                  
                     (9)
                  
                        Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017, s. 1).
               
               
                  
                     (10)
                  
                        Ú. v. EÚ C […], […], s. […].
               
               
                  
                     (11)
                  
                        Nariadenie Európskeho parlamentu a Rady (EÚ) …/2021, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy (Ú. v. EÚ L …, dd/mm/rr, s. …).